Zagreb, 12. listopada 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Mladena Poljaka, zamjenika općinskog načelnika Općine Bednja u mandatu 2013. g.** – **2017. g.,** pokrenutom odlukom Povjerenstva broj: 711-I-515-P-136/18-02-16 od 06. travnja 2018. g., na 24. sjednici, održanoj 12. listopada 2018. g., donosi sljedeću

**ODLUKU**

1. **Propustom dužnosnika Mladena Poljaka, zamjenika općinskog načelnika Općine Bednja u mandatu 2013. g.** – **2017. g., da u roku od 30 dana od prestanka obnašanja navedene dužnosti Povjerenstvu podnese ispravno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je protekao 20. studenog 2017. g., dužnosnik Mladen Poljak počinio je povredu članka 10. u vezi s člankom 8. i člankom 9. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Mladenu Poljaku neće se izreći sankcija s obzirom da je od prestanaka obnašanja dužnosti zamjenika općinskog načelnika Općine Bednja proteklo više od 12 mjeseci.**

Obrazloženje

Povjerenstvo je na 4. sjednici održanoj 06. travnja 2018. g. pokrenulo postupak za odlučivanje o sukobu interesa protiv dužnosnika Mladena Poljaka, zamjenika općinskog načelnika Općine Bednja u mandatu 2013. g. – 2017. g., zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku podnese pravilno i potpuno ispunjeni obrazac izvješća o imovinskom stanju dužnosnika, povodom prestanka obnašanja dužnost zamjenika općinskog načelnika Općine Bednja.

Odlukom o pokretanju postupka dužnosnik Mladen Poljak pozvan je da u roku od 15 dana od primitka odluke dostavi Povjerenstvu očitovanje na razloge pokretanja postupka i na ostale navode iz obrazloženja odluke, te da Povjerenstvu podnese potpuno i ispravno ispunjen obrazac izvješća o imovinskom stanju dužnosnika.

Dužnosnik Mladen Poljak navedenu odluku Povjerenstva uredno je zaprimio 24. travnja 2018. g., te na istu nije podnio pisano očitovanje niti je podnio izvješće o imovinskom stanju dužnosnika.

Uvidom u Registar dužnosnika Povjerenstvo je utvrdilo kako je dužnosnik Mladen Poljak obnašao dužnost zamjenika općinskog načelnika Općine Bednja u mandatu 2013. g. – 2017. g., a navedenu je dužnost prestao obnašati 24. svibnja 2017. g.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Mladen Poljak povodom obnašanja dužnosti zamjenika općinskog načelnika Općine Bednja obvezan postupati sukladno odredbama ZSSI-a.

Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu Povjerenstvu izvješće o svojoj imovini.

Izvješće se sukladno članku 8. stavku 9. ZSSI-a podnosi na obrascu čiji sadržaj propisuje Povjerenstvo.

Člankom 9. stavkom 1. ZSSI-a propisano je da su u izvješću o imovinskom stanju dužnosnici u obvezi unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. i članka 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. ZSSI-a propisano je da će Povjerenstvo, ako utvrdi da dužnosnik nije ispunio obveze iz članka 8. i članka 9. ZSSI-a, pisanim putem zatražiti od dužnosnika ispunjenje obveze. Rok za ispunjenje navedene obveze ne može biti duži od 15 dana od dana primitka pisanog zahtjeva. Ako dužnosnik ne ispuni obvezu u danom roku, Povjerenstvo će pokrenuti postupak protiv dužnosnika zbog kršenja odredbi iz članka 8. i članka 9. ZSSI-a

Sukladno članku 23. stavku 1. ZSSI-a, Povjerenstvo je u provedenoj prethodnoj (administrativnoj) provjeri utvrdilo kako dužnosnik Mladen Poljak nije u roku od 30 dana po prestanku obnašanja dužnost zamjenika općinskog načelnika Općine Bednja podnio pravilno i potpuno ispunjeni obrazac izvješća o imovinskom stanju dužnosnika.

Sukladno članku 10. stavku 1. ZSSI-a, Povjerenstvo je zaključkom broj: 711-I-1753-IK-2972/17-01-10 od 30. listopada 2017. g. pozvalo dužnosnika Mladena Poljaka da ispuni i podnese Povjerenstvu pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnost zamjenika općinskog načelnika Općine Bednja u skladu s uputom iz obrazloženja toga zaključka u roku od 15 dana od dana primitka zaključka.

Uvidom u povratnicu utvrđeno je kako je dužnosnik Mladen Poljak zaprimio zaključak Povjerenstva 03. studenog 2017. g.

 S obzirom da dužnosnik Mladen Poljak u danom roku od 15 dana od dana primitka gore navedenog zaključka nije ispunio obveze iz članka 8. i članka 9. ZSSI-a, Povjerenstvo je na temelju članka 10. stavka 3. ZSSI-a donijelo odluku o pokretanju postupka zbog moguće povrede odredbi članka 8. i članaka 9. ZSSI-a.

Povjerenstvo je u provedenom postupku nedvojbeno utvrdilo kako Mladen Poljak nije ispunio obvezu podnošenja potpuno i ispravnog ispunjenog obrasca izvješća o imovinskom stanju dužnosnika u roku od 30 dana od dana prestanka obnašanja dužnost zamjenika općinskog načelnika Općine Bedanja, a koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je protekao 20. studenog 2017. g., čime je počinio povredu članka 10. ZSSI-a u vezi s člankom 8. i člankom 9. ZSSI-a.

Člankom 42. stavkom 1. ZSSI-a propisano je da se za povredu odredbi ZSSI-a Povjerenstvo osobama iz članka 3. ZSSI-a može izreći sljedeće sankcije: 1. opomena, 2. obustava isplate dijela neto mjesečne plaće, 3. javno objavljivanje odluke Povjerenstva. Člankom 42. stavkom 3. ZSSI-a propisano je da će za povredu odredbi članaka 10. ZSSI-a Povjerenstvo izreći sankciju iz članka 42. stavka 1. točke 2. i 3. ZSSI-a.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kuna vodeći računa o težini i posljedicama povrede ZSSI-a.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku**

Protiv ove odluke Povjerenstva može se pokrenuti upravni spor. Upravna tužba podnosi se nadležnom Upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Mladen Poljak, osobna dostava
2. Objava na internetskoj stranici Povjerenstva
3. Pismohrana